# ΚΕΦΑΛΑΙΟ 2 : Οι αποικίες

**2.1. Οι πρώτοι Έλληνες στη Δύση**

**Α. Η ίδρυση των Πιθηκουσσών**

Ο ελληνικός αποικισμός της Δύσης ξεκινά με την εγκατάσταση των Ευβοέων στις Πιθηκούσσες (Ischia), απέναντι από τον κόλπο της Νάπολης **(εικ. 89)**. Σύμφωνα με τον λατίνο ιστορικό Τίτο Λίβιο, οι Πιθηκούσσες ιδρύθηκαν πριν από την Κύμη, η οποία σύμφωνα με άλλες πηγές (Στράβων), ήταν η αρχαιότερη ελληνική αποικία. Η αρχαιολογική έρευνα επιβεβαίωσε την άποψη του Τίτου Λίβιου, τοποθετώντας χρονολογικά την ίδρυση των Πιθηκουσσών την περίοδο της Μέσης Γεωμετρικής Κεραμικής ΙΙ, περί το 770 π.Χ. περίπου.

Σύμφωνα με το Στράβωνα (*Γεωγραφικά* 5.4.9), ο οικισμός των Πιθηκουσσών υπήρξε εμπορική εγκατάσταση (*εμπόριον*) συνασπισμού Χαλκιδέων και Ερετριέων και χρωστούσε την ακμή του στο πλούσιο έδαφός της και την τέχνη των χρυσοχόων της. Επιπρόσθετα, ο Τίτος Λίβιος αναφέρει ότι το νησί εγκαταλείφθηκε λόγω της σεισμικότητας του ηφαιστείου του, με τους κατοίκους του να περνούν απέναντι στην Κύμη. Η αρχαιολογία πάντως δεν επιβεβαίωσε αυτήν την παράδοση, καθώς η νήσος δεν φαίνεται να εγκαταλείπεται από το μεγαλύτερο μέρος των αποίκων παρά μετά το 700 π.Χ., όταν μάλιστα μειώνονται δραστικά οι εισαγωγές αιγυπτιακών αντικειμένων.

Το όνομά της ερμηνεύθηκε από τον Πλίνιο (*Historia Naturalis* 3.6.82) σε αναφορά με την παρασκευή αγγείων (πίθων), αντίθετα από άλλες απόψεις που το συνέδεαν με τους πιθήκους (Λυκοφρών, *Αλεξάνδρα* 688-693, Ξεναγόρας, *Περί νήσων*).

Παρά το εύφορο έδαφός της, η θέση δεν διακρίνεται για τις αγροτικές δυνατότητες που προσέφερε στον αποικιακό πληθυσμό. Προσέφερε όμως μια είσοδο στις πλούσιες σε μέταλλα ζώνες της Ετρουρίας και της νήσου Έλβα, στις οποίες σίγουρα οφείλεται το πρώιμο ευβοϊκό ενδιαφέρον.

Ο ιταλός αρχαιολόγος Giorgio Buchner έμελλε να είναι αυτός που, εμπνευσμένος από τον μεγάλο γερμανό ιστορικό Beloch (ο οποίος επισκέφθηκε την Ischia και αναφέρει την ύπαρξη δεκάδων οστράκων, διάσπαρτων στη γη), ξεκίνησε τις σημαντικές ανασκαφές στη νήσο το 1952. Οι ανασκαφές αποκάλυψαν ένα τμήμα του οικισμού, συνοικία μεταλλευτικών εργαστηρίων, καθώς και μεγάλο αριθμό τάφων. Σε άλλο σημείο του νησιού βρέθηκε εγχώριος οικισμός, σύγχρονος με την ελληνική αποικία.

Η κεραμική που απαντά είναι ένα μείγμα εισαγωγών από την Ιταλική γή (κυρίως ετρουσκικό impasto), φοινικικοί αμφορείς και αγγεία χοής **(εικ. 90)**, και κυρίως ευβοϊκή, κυκλαδική, γεωμετρική πρωτο-κορινθιακή και εγχώρια γραπτή κεραμική **(εικ. 91-94)**. Την πρωιμότερη επέισακτη κεραμική από την Εύβοια (που απαντά κυρίως στον οικισμό), αντικαθιστά η σημαντική τοπική σχολή. Από τις εισαγωγές ξεχωρίζει η ροδιακή κοτύλη του Νέστορα με την πρωιμότερη μαγική-αρατική επιγραφή (περίπου 730 π.Χ.)[[1]](#footnote-1) **(εικ. 95)**. Άλλες εισαγωγές περιλαμβάνουν σφραγιδόλιθους από την Κιλικία (της ομάδας του λυράρη), αιγυπτιακά αντικείμενα από φαγεντιανή, καθώς και συριακά αγγεία.

Η ανακάλυψη φοινικικών graffiti σε αγγεία από το νεκροταφείο, καθώς και η παρουσία γυναικείων κοσμημάτων που ανήκουν στην βιλλανόβια παράδοση, θέτει το ζήτημα του κοσμοπολίτικου χαρακτήρα του εμπορίου. Θεωρείται σήμερα βέβαιο ότι οι άποικοι ακολούθησαν σε μεγάλο βαθμό το μυθολογικό πρότυπο του αποικισμού όπου μια μεγάλη μερίδα ανδρών εγκαταλείπει τη μητρόπολη και εγκαθίσταται στο νέο έδαφος και ενώνεται με ντόπιες γυναίκες, είτε από την Ετρουρία και την Καμπανία, είτε από τα ντόπια πολίσματα στην ίδια τη νήσο[[2]](#footnote-2). Εξίσου βέβαιη θα πρέπει να θεωρείται η παρουσία φοινίκων εμπόρων ή τεχνιτών, που φημίζονταν για τις ικανότητές τους στην αργυροχοία και τη χρυσοχοία[[3]](#footnote-3). Έχει μάλιστα διατυπωθεί ή άποψη ότι η πρώιμη παρουσία αγγείων με ελληνικές επιγραφές στην Osteria dell’Ossa **(εικ. 84)** και τη Bologna ενισχύει την πιθανότητα οι Έλληνες να έμαθαν το αλφαβήτο από τους Φοίνικες στη Δύση, και πιο συγκεκριμένα στις Πιθηκούσσες[[4]](#footnote-4).

**Β. Κύμη**

Η Κύμη **(96)**, η πρώτη αποικία των Ελλήνων στη Δύση. Η ταυτότητα των αποίκων ποικίλλει στις διάφορες πηγές: ο Θουκυδίδης αναφέρει την Κύμη ως Χαλκιδική πόλη, ενώ ο Διονύσιος ο Αλικαρνασσεύς τη θεωρεί κοινή ίδρυση Χαλκιδαίων και Ερετριέων. Σύμφωνα με την πιο εκτενή παρουσίαση του Στράβωνα, τον αποικιακό πληθυσμό συγκροτούν δύο διακριτές ομάδες, άποικοι από τη Χαλκίδα με οικιστή των Μεγασθένη, οι οποίοι ήρθαν από τον εμπορικό σταθμό των Πιθηκουσσών στην παρακείμενη νήσο Ischia, και άποικοι από την Κύμη της Αιολίδας με οικιστή τον Ιπποκλή[[5]](#footnote-5). Δεν αναφέρεται χρονολογία για το γεγονός, αλλά από τα αρχαιολογικά δεδομένα προκύπτει ότι η πρώτη εγκατάσταση των αποίκων χρονολογείται περί το 750-725 π.Χ.[[6]](#footnote-6), περίπου την ίδια περίοδο με την ίδρυση των Πιθηκουσσών. Η Κύμη βρίσκεται στο βόρειο άκρο των Φλεγρέων Πεδίων, στην ακτογραμμή απέναντι από τις νήσους Ischia και Procida, 20 περίπου χιλιόμετρα δυτικά από τη Νεάπολη. Ήταν χτισμένη σε ένα στρατηγικό σημείο που έλεγχε τις επικοινωνίες μεταξύ της Ετρουσκικής βόρειας Τυρρηνικής Θάλασσας, και της Νότιας Ιταλίας, που βρίσκονταν κατά κύριο λόγο υπό ελληνική κυριαρχία. Ένας πρωιμότερος οικισμός αυτοχθόνων Οπικών που ανήκε στον πολιτισμό των «λακκοειδών τάφων» (*Fossakultur*), και είχε ήδη αναπτύξει προ-αποικιακές επαφές με τους Ευβοείς (όπως μαρτυρά η παρουσία μέσων γεωμετρικών αγγείων σε δύο ταφές) θα πρέπει να εκδιώχθηκε με τη βία. Η ακρόπολη της Κύμης είναι οχυρή θέση, πάνω σ’έναν απομονωμένο, απότομο λόφο. Η θέση δεν προσέφερε φυσικό λιμάνι, όπως οι Πιθηκούσσες, έχουν όμως βρεθεί οι εγκαταστάσεις ενός πρώιμου τεχνητού λιμένα.

Η Κύμη είναι αρκετά ισχυρή ήδη από την περίοδο της ίδρυσής της, ώστε με τη σειρά της να δημιουργήσει δύο αποικίες, την πρώτη στη Ζάγκλη (8ος αι.), όπου αργότερα πιθανόν εγκαταστάθηκαν και άποικοι από την Κύμη της Ευβοίας και τη Χαλκίδα (Θουκυδίδης 6.4.5), και την Παρθενόπη, στη θέση της μετέπειτα Παλαιόπολης (Puteoli), την οποία με βάση τις αρχαίες πηγές κατέστρεψε η ίδια της η μητρόπολη[[7]](#footnote-7). Η παρακείμενη Δικαιαρχία, που αρχικά ήταν επίνειο της Κύμης, αποικίστηκε από Σαμίους εξορίστους το 531 π.Χ.[[8]](#footnote-8)

Δεν υπάρχει σήμερα αμφιβολία ότι στην πόλη αυτή, και δευτερευόντως στις Πιθηκούσσες, οφείλεται η διάδοση της Ανατολίζουσας τέχνης στην Ιταλία, στα τέλη του 8ου αι. π.Χ. Η Κύμη αποτέλεσε τον καταλύτη στον εξελληνισμό της Κεντρικής Ιταλίας. Παρόλο που τελικά αποτέλεσε το βορειότερο όριο της ελληνικής παρουσίας, υπήρξε και το δυναμικότερο κέντρο στη σύνθεση ενός εκλεκτικού πολιτισμού με ανατολικά, ελληνικά και αυτόχθονα ιταλικά στοιχεία.

Η πρωιμότερη κεραμική που βρέθηκε στους ελληνικούς τάφους χρονολογείται λίγο πριν το 725 π.Χ., και αποτελείται κυρίως από πρωτοκορινθιακούς σφαιρικούς αρυβάλλους και κοτύλες **(97)**[[9]](#footnote-9). Σύντομα (1ο τέταρτο του 7ου αι.), εμφανίζεται η πρωτοκορινθιακή ομάδα της Κύμης **(98α-γ)**, με οινοχόες που διακοσμούνται με στυλιζαρισμένα φυτά και λουλούδια, που εξάγεται επίσης στο Λάτιο και την Καμπανία, και αργότερα αντιγράφεται τοπικά, είτε παράγεται από μετανάστες κεραμείς. Τα πολυάριθμα πρωτο-κορινθιακά αγγεία από την Κύμη οφείλονται τόσο σε εισαγωγές, όσο και στη δραστηριότητα Κορινθίων κεραμέων εγκατεστημένων στην αποικία.

Οι πρόσφατες ανασκαφές του καθηγητή D’Agostino στο τείχος της Κύμης, έφεραν στο φώς μια μικρή ομάδα οστράκων ελληνικής γεωμετρικής κεραμικής, που χρονολογούνται τουλάχιστον μια γενιά πριν τα παλαιότερα αγγεία από τη νεκρόπολη της Κύμης[[10]](#footnote-10).

 Οι ανασκαφές των Πιθηκουσσών δεν ανέδειξαν τους πριγκηπικούς τάφους της πόλης. Ο πρωιμότερος γνωστός πριγκηπικός τάφος προέρχεται από την γειτονική Κύμη, και χρονολογείται γύρω στο 720 π.Χ. (Fondo Artiaco, no 104). Πρόκειται για καύση, ένα απαρχειωμένο, την εποχή, έθιμο: τα υπολείμματά της περιέχονται σε μια ασημένια τεφροδόχο, καλυμμένη με ένα ύφασμα και τοποθετημένη μέσα σε δύο χάλκινους λέβητες. Το σύνολο καλύπτονταν από μια ετρουσκική νεκρική ασπίδα. 52 μεταλικά αντικείμενα συνόδευαν την καύση: κοσμήματα από χρυσό, άργυρο **(εικ. 99)** και ήλεκτρο (ενώτια, ζωστήρες, πόρπες και ελάσματα), μεταλλικά αγγεία, όπλα (αιχμές δοράτων, ένα ξίφος και η θήκη του με ασημένια διακόσμηση) και οικιακά εργαλεία, μεταξύ των οποίων ήταν και δέκα οβελοί. Υπήρχαν επίσης προσφορές σε τροφή και ένα μοναδικό πήλινο αγγείο, ένας αττικός αμφορέας τύπου SOS.

 Ο παραλληλισμός με τα πλούσια ταφικά σύνολα του Λάτιου και της Ετρουρίας και το γεγονός ότι το μεγαλύτερο μέρος των μεταλικών αντικειμένων είναι ετρουσκικό (πιθανόν από την Ταρκύνια), ή ανατολικό (λέβης, ασημένια αγγεία όπως οινοχόη, κοτύλη και φιάλες), οδήγησε ορισμένους μελετητές να υποθέσουν ότι πρόκειται για ταφή ετρούσκου αριστοκράτη εγκατεστημένου στην ελληνική πόλη[[11]](#footnote-11). Όμως, το έθιμο της ταφής σε ασημένια τεφροδόχο είναι καθαρά ελληνικό και απαντά σε φτωχότερους τάφους της Κύμης, ενώ ο Όμηρος αναφέρει το έθιμο της καύσης σε ασημένια λάρνακα (*Ιλιάδα*, ΚΓ, 252 κε) και το τύλιγμα των οστών σε ύφασμα (ΚΔ, 795 κε). Οι ομηρικοί πολεμιστές ζητούσαν κάποτε να θάβονται με τα όπλα τους (*Οδύσσεια*, ια, 74). Η ανασκαφή 6 τάφων στο χώρο του Ηρώου της Ερέτριας με ανάλογα ευρήματα, χάλκινα αγγεία **(εικ. 100)** και όπλα αλλά καθόλου κεραμική, δείχνουν ότι ο τάφος του Fondo Artiaco ακολουθεί καθαρά ελληνικά πρότυπα, παρά τον κοσμοπολίτικο χαρακτήρα των κτερισμάτων[[12]](#footnote-12).

 Ταφές με ανάλογο πλούτο έχουν σήμερα ανακαλυφθεί ακόμη νοτιότερα: ένας λέβης με προτομές ζώων έχει βρεθεί σε τάφο της Francavilla Maritima στην Καλαυρία, ενώ δύο πλούσιοι «πριγκηπικοί» τάφοι έχουν βρεθεί στο Pontecagnano, με ανάλογα πολύτιμα αγγεία **(εικ. 101)**. Οι δύο τελευταίοι τάφοι μαρτυρούν επαφές με την Ετρουρία και την Ανατολή, αλλά και τις ελληνικές πόλεις της Καμπανίας, όπως πιστοποιεί η κεραμική από τις Πιθηκούσσες και οι δέκα οβελοί σε κάθε τάφο, οι οποίοι όπως είναι γνωστό από τις ελληνικές πηγές, αποτελούν προνομισματική μορφή χρήματος.

Ο τάφος της Κύμης λοιπόν μας εισάγει σε μια ομάδα ταφών που εμφανίζονται σποραδικά για τα επόμενα 50-60 περίπου χρόνια στην Ετρουρία (Cerveteri, Chiusi, Vulci, Tarquinia, Volterra, Vetulonia, Marsigliana d’Albegna), τo Λάτιο και την Καμπανία (Ρώμη, Praeneste, Castel del Decima, Pontecagnano, Fabriano). Η ενότητα της ομάδας δεν στοιχειοθετείται από τα ταφικά έθιμα ή από την αρχιτεκτονική, αλλά μάλλον από την εκπληκτική ομοιογένεια των πολύτιμων αντικειμένων: φιάλες και λέβητες από την Ανατολή και απομιμήσεις τους από την Ετρουρία, όπλα και μεταλλικά αντικείμενα εξαιρετικού πλούτου (θρόνοι και άρματα), καθώς και πολύτιμα κοσμήματα από χρυσό, άργυρο, ήλεκτρο και κομψοτεχνήματα από ελεφαντόδοντο. Κάποια από τα αντικείμενα είναι τα προσωπικά του ιδιοκτήτη του τάφου, άλλα συνδέονται εμφανώς με τα ταφικά έθιμα.

 Οι αρχαιότεροι «πριγκηπικοί τάφοι» πέραν αυτού της Κύμης ανήκουν στο τελευταίο τέταρτο του 8ου αι., και προέρχονται από την Ταρκύνια (Τάφος του Πολεμιστή), το Castel del Decima (τάφος XV) **(εικ. 102)** και τη Ρώμη (τ. 94 του Esquilinum)[[13]](#footnote-13). Ορισμένοι από τους ανατολίζοντες τάφους του Praeneste και της Ετρουρίας είναι ιδιαίτερα σημαντικοί για τη χρονολόγηση και την μελέτη της ετρουσκικής τέχνης.

 Η πόλη της Κύμης θα βρεθεί εν μέσω Ετρούσκων, Καμπανών και Ελλήνων. Παρά την διαρκή σχέση της με την Καπύη, την οποία μαρτυρά η αρχαιολογία, στο τελευταίο τέταρτο του 6ου αι., αναγκάζεται να αντιμετωπίσει τους Ετρούσκους, σε μια σύγκρουση που απολήγει νικηφόρα, αλλά που κληροδοτεί την τυραννία στην πόλη. Ο Αριστόδημος θα επιδιώξει να δημιουργήσει μια περιφερειακή δύναμη στην περιοχή, πολεμώντας κατά των Ετρούσκων (524 π.Χ., στην μάχη της Κύμης), αλλά θα ανατραπεί από τους αριστοκράτες που είχαν καταφύγει στην Καπύη. Μετά το 474 π.Χ., όταν οι Συρακούσες νικούν μαζί με τους Κυμαίους τους Ετρούσκους και τους Καρχηδονίους, η πόλη θα βρεθεί υπό τον πολιτικό έλεγχο των Συρακουσών. Από το 470, όταν ιδρύει την Νεάπολη, αρχίζει η παρακμή, που ολοκληρώνεται το 421 με την κατάληψή της από τους Καμπανούς και τον εκβαρβαρισμό της.

**2.2. Οι πρώιμες σικελικές αποικίες**

Ο αποικισμός της Ανατολικής Σικελίας αποτελεί ένα φαινόμενο πολύ καλά προσδιορισμένο χρονικά. Στην πραγματικότητα, σύμφωνα με την χρονολογία του Θουκυδίδη, το αποικιακό κύμα δεν κράτησε παρά 7 χρόνια (734-Νάξος, 727-Μέγαρα Υβλαία). Σύμφωνα με τις εναλλακτικές χρονολογίες που μας προσφέρει η παράδοση, το διάστημα αυτό μπορεί να εκταθεί σε ένα τέταρτο του αιώνα. Στο σημείο αυτό υπάρχει διχογνωμία των ιστορικών και των αρχαιολόγων. Όποια και αν είναι η πραγματικότητα πάντως, φαίνεται πώς ο αποικισμός της Σικελίας αποτέλεσε ένα κύμα που συμπαρέσυρε τις αποικιακές δυνάμεις της μητρόπολης σ’ένα ξέφρενο ανταγωνισμό.

Η ελληνική παρουσία στην Σικελία είναι πάντως πρωϊμότερη από την ίδρυση της πρώτης αποικίας. Οι Ευβοείς των Πιθηκουσσών κατείχαν μια πειρατική βάση στο στενό της Μεσσήνης, που θα πρέπει να χρονολογηθεί την περίοδο της ίδρυσης της αποικίας στην Καμπανία, περί το 770 π.Χ. Ουσιαστικά πρόκειται για μια βάση, ναυτική ή εμπορική, με σκοπό τον έλεγχο και τον ανεφοδιασμό των πλοίων που κινούνταν από την Εύβοια προς τις Πιθηκούσσες.

**Α. Νάξος**

Η πρώτη ελληνική αποικία στη Σικελία ήταν η Νάξος **(εικ. 85)**, η οποία, σύμφωνα με το Θουκυδίδη, ιδρύθηκε το 734-733 π.Χ., από Χαλκιδαίους αποίκους, και δευτερευόντως Ίωνες, με οικιστή τον Θουκλή ή Θεοκλή (που κατά τον Έφορο ήταν Αθηναίος). Σύμφωνα με τον Στράβωνα, στη θέση προϋπήρχαν πολίσματα Σικούλων, τους οποίους οι άποικοι απώθησαν, κάτι που δεν επιβεβαιώνεται από τα αρχαιολογικά ευρήματα, καθώς τα κατώτερα στρώματα της ανασκαφής της πόλης πατούν πάνω στον βράχο. Οι υπόλοιποι Έλληνες της Δύσης αναγνώριζαν την πρωτοκαθεδρία της πόλης, γι’αυτό και όταν εξεστράτευαν προς την Ανατολή, θυσίαζαν στο ναό του Απόλλωνα Αρχηγέτη, που ήταν σ’ένα εξω-αστικό ιερό. Μέχρι την ίδρυση της πόλης, οι Έλληνες απέφευγαν το εμπόριο με την Σικελία, μας αναφέρει ο Έφορος, από τον φόβο των Τυρρηνών πειρατών.

Η θέση βρίσκεται σ’ένα ευρύ ηφαιστιογενές πλάτωμα (Giardini), κοντά σ’ένα φυσικό όρμο, και σε απόσταση 1 χλμ. από τον ποταμό Alcantara, το μοναδικό σημείο επικοινωνίας με την ενδοχώρα. Οι πληροφορίες για την ζωή στην πόλη έχουν στηριχθεί κυρίως στα αρχαιολογικά δεδομένα. Η πόλη μάλλον δεν ήταν ιδιαίτερα σημαντική μετά τον 8ο αι., καθώς οι μόνες πληροφορίες που μας παρέχονται γι’αυτήν αφορούν στην ίδρυση από Ναξίους της αποικίας της Καλλίπολης κατά την αρχαϊκή περίοδο και στην καταστροφή της πόλης από τον Ιπποκράτη της Γέλας στις αρχές του 5ου αι. και την μεταφορά των κατοίκων της στους Λεοντίνους. Ξανακατοικήθηκε περί το 460 π.Χ., συμμάχησε με τους Αθηναίους κατά των Συρακουσίων και καταστράφηκε από τον Διονύσιο τον 1ο των Συρακουσών το 404-403 π.Χ. (Πολύαινος 5.2.5). Αργότερα ξανακατοικήθηκε τον 4ο αι. Οι φάσεις αυτές έχουν διαπιστωθεί και ανασκαφικά. Η πόλη παρήκμάσε μετά την ίδρυση του γειτονικού Ταυρομήνιου (σημερινή Ταορμίνα) **(εικ. 103)**, και τον καιρό του Στράβωνα είχε ήδη εγκαταλειφθεί.

**Β. Κατάνη και Λεοντίνοι**

 Οι δύο πόλεις ιδρύθηκαν σε σύντομο χρονικό διάστημα μετά την ίδρυση της Νάξου, με σκοπό να ολοκληρώσουν τον έλεγχο της πλούσιας πεδιάδας των Λεοντίνων. Οι Λεοντίνοι **(εικ. 88)** ιδρύθηκαν 5 μόλις έτη μετά τη Νάξο, από τον ίδιο οικιστή, ο οποίος κατεδίωξε τους Σικελούς. Η πόλη αρδεύεται από τα νερά του ποταμού Σιμέτο και, λόγω της θέσης της, ήταν κατεξοχήν αγροτική αποικία, σε απόσταση 10 χλμ από την θάλασσα. Ισχυροποιήθηκε πολύ περισσότερο από την αδελφή της πόλη την Νάξο. Την περίοδο των Δεινομενιδών θα βρεθεί υπό την κυριαρχία των Συρακουσίων. Στην πόλη θα διασπαρούν οι εναπομείναντες κάτοικοι της Κατάνης και της Νάξου, ενώ μετά το 466 θα κηρυχθεί ανεξάρτητη και θα ακολουθήσει πολιτική εναντίον των Συρακουσίων, συμμαχώντας με τους Αθηναίους ήδη το 443. Στην Αθήνα μάλλον θα εξήγε το πλεόνασμα της παραγωγής της σε σιτηρά. Η πόλη θα προκαλέσει την πρώτη σικελική εκστρατεία (426 π.Χ.) και το 403 θα κατακτηθεί από τον Διονύσιο τον 1ο. Στον 4ο αι. η πόλη χάνει την ανεξαρτησία της παραμένοντας υπό τον έλεγχο των Συρακουσίων, ως το 215 π.Χ. που καταλήφθηκε από τους Ρωμαίους.

 Η Κατάνη **(εικ. 104)** είχε οικιστή τον Εύαρχο από την Χαλκίδα, και ιδρύθηκε την ίδια περίοδο. Βρισκόταν κοντά στην θάλασσα, στους πρόποδες της Αίτνας, συνδυάζοντας εμπορικό και αγροτικό χαρακτήρα και αποφέροντας μεγάο πλούτο. Η πόλη θα κατακτηθεί γύρω στο 475 π.Χ. από τον Ιέρωνα, ο οποίος εξεδίωξε τους κατοίκους και ίδρυσε την Αίτνα. Μετά το 461, ανακαταλαμβάνεται από τους παλαιούς της κατοίκους και συνεχίζει να συμμετέχει στα σικελικά πράγματα ως και τον 4ο αι., οπότε περνά υπό τον έλεγχο των Συρακουσίων. Καταλήφθηκε από τους Ρωμαίους το 263 π.Χ.

**Γ. Οι αποικίες στα στενά**

 Σύντομα, οι Χαλκιδείς ίδρυσαν δύο ακόμη αποικίες, με σκοπό τον έλεγχο των στενών της Μεσσήνης **(εικ. 105)**, στρατηγικό σημείο για το εμπόριο στην Τυρρηνική Θάλασσα. Η Ζάγκληκαι το Ρήγιον, η πρώτη στη Σικελία και η δεύτερη στην άκρη της ιταλικής μπότας, αποτέλεσαν εξαρχής ένα ενιαίο σύνολο, με αποτέλεσμα η τύχη της δεύτερης να συνδέεται περισσότερο με την Σικελία παρά με την Κάτω Ιταλία. Δεν υπάρχει ακριβής χρονολογία της ίδρυσής τους, πάντως τα αρχαιολογικά δεδομένα την τοποθετούν στο 3ο τέταρτο του 8ου αι. Ο Θουκυδίδης αναφέρει ότι πριν τους Χαλκιδείς, τη Ζάγκλη κατοίκησαν πειρατές από την Κύμη της Καμπανίας.

Οι Ευβοείς, μάλλον σε συννενόηση με τους πρώτους Χαλκιδείς κατοίκους, έφθασαν με δύο οικιστές, έναν από την Κύμη, τον Περιήρη, και έναν από τη Χαλκίδα, τον Κραταιμένη. Η Ζάγκλη ονομάστηκε από την σικελική λέξη για το δρεπάνι, σχήμα το οποίο είχε το λιμάνι της, το οποίο εμφανίζεται στα νομίσματα της πόλης. Οι πηγές αναφέρουν ότι οι άποικοι αναγκάστηκαν να δώσουν μια σειρά αιματηρών μαχών για να εκδιώξουν τους αυτόχθονες που κατοικούσαν την θέση πριν από αυτούς. Μετά το 494 π.Χ. και την ήττα της ιωνικής επανάστασης, κατέφθασαν στην πόλη εξόριστοι Σάμιοι και άλλοι Ίωνες, οι οποίοι εκδίωξαν τους αρχικούς κατοίκους. Ο Αναξίλας του Ρηγίου, ο οποίος είχε προκαλέσει την έλευση των Σαμίων (αποτρέποντάς τους από την ίδρυση αποικίας στην Καλή Ακτή), τους κατεδίωξε σύντομα και εγκαθίδρυσε μια νέα πόλη, με νέο πληθυσμό από την Μεσσηνία, τόπο της καταγωγής των προγόνων του. Η πόλη μετονομάστηκε σε Μεσσήνη, όνομα που διατηρεί μέχρι σήμερα. Ρήγιον και Μεσσήνη αποτέλεσαν ενιαίο κράτος ως τα τέλη της δεκαετίας του 460 π.Χ.

Χαρακτηριστικό της περιοχής της Ζάγκλης είναι η έντονη σεισμικότητα. Οι αρχαιολογικές έρευνες έδειξαν εκτεταμένες και αλεπάλληλες καταστροφές. Η ίδια η πόλη φαίνεται πώς διέθετε ανεπαρκείς πόρους να θρέψει τον πληθυσμό της, έτσι όπως ήταν σφηνωμένη σε ανάμεσα στα βουνά και τον πορθμό. Για να καλυψει τις ανάγκες της σε σιτηρά, αναγκάστηκε να ιδρύσει μια αποικία, τις Μύλες (το 716 π.Χ. σύμφωνα με τον Ευσέβιο), στο σημερινό ακρωτήριο Μιλάτσο, στην άλλη πλευρά του πορθμού.

Ρήγιον **(εικόνα 106)** είναι επίσης μη ελληνική λέξη, καθώς οι πηγές αναφέρουν ότι είναι ο όρος των αυτοχθόνων για το ακρωτήριο. Ο Στράβωνας αναφέρει ότι η πόλη ιδρύθηκε από την Χαλκίδα, Αρχικά, το ένα δέκατο του πληθυσμού της πόλης αφιερώθηκε στον Απόλλωνα στους Δελφούς, προκειμένου να σταματήσει η παρατεταμένη σιτωδεία που ταλαιπωρούσε την πόλη. Οι Χαλκιδείς αυτόί λέγεται πώς αργότερα, ενισχυμένοι από συμπατριώτες τους, και σε συννενόηση με την Ζάγκλη, αποίκισαν το Ρήγιο με οικιστή τον Αντίμνηστο. Προφανώς λόγω της έλλειψης επαρκούς διαθέσιμου δυναμικού Χαλκιδαίων αποίκων, κατοικήθηκε και από σημαντικό τμήμα Μεσσηνίων φυγάδων από τη Μάκιστο της Τριφυλλίας. Οι τελευταίοι επικράτησαν στην νέα αποικία, δίνοντας το σύνολο των αρχόντων ως τον καιρό του Αναξίλα, τον 5ο αι. π.Χ. Από την αρχή λοιπόν η αποικία έχει μεικτό εθνικό χαρακτήρα. Η αρχαία πόλη βρίσκεται κάτω από το σημερινό Reggio Calabria, κάτι που κάνει τις έρευνες εξαιρετικά δύσκολες. H γνώση μας για την τοπογραφία της είναι πολύ περιορισμένη.

Η πόλη γνωρίζει μεγάλη ακμή υπό τον τύραννο Αναξίλα στις αρχές του 5ου αι. π.Χ., ο οποίος επεξέτεινε την αρχή του και στην Ζάγκλη, μετωνομάζοντάς την σε Μεσσήνη. Η αμφιλεγόμενη στάση του στον πόλεμο Δεινομενιδών και Καρχηδονίων το 480, τον ανάγκασε να σπεύσει σε συμμαχία με τους ανταγωνιστές του Συρακουσίους. Μετά το θάνατό του την αρχή ανέλαβαν οι γιοί του ως την εκδίωξή τους το 461 και την εγκαθίδρυση δημοκρατίας. Η πόλη καταστράφηκε από τον Διονύσιο τον 1ο το 387, επειδή παρείχε άσυλο σε φυγάδες αντιπάλους του.

**Δ. Συρακούσες και Καμάρινα**

 Την ίδια περίοδο που οι Χαλκιδείς κατελάμβαναν σιγά σιγά την βορειο-ανατολική ακτή της Σικελίας, οι Κορίνθιοι στρέφονταν προς δυσμάς, ιδρύοντας την ίδια ακριβώς χρονιά, σύμφωνα με την παράδοση, τις Συρακούσες στη Σικελία **(εικ. 86)** και την Κέρκυρα στο Ιόνιο πέλαγος (733 π.Χ.). Εξασφάλιζαν έτσι δύο ζωτικές βάσεις για την εξάπλωση του εμπορίου τους στην Αδριατική, την Σικελία και την Τυρρηνική θάλασσα, που έμελλε να εκτοπίσει τη Χαλκίδα στα τέλη του 8ου αι. Θεωρείται ότι η πόλη των Συρακουσών, η σημαντικότερη ελληνική πόλη της Δύσης και η τελευταία ανεξάρτητη (κατελήφθη από τους Ρωμαίους κατά τον 2ο Καρχηδονιακό Πόλεμο), ιδρύθηκε με πρωτοβουλία του γένους των Βακχιάδων, της διοικύσας οικογένειας της πόλης κατά τον 8ο και το μεγαλύτερο τμήμα του 7ου αι. π.Χ. Η Κόρινθος ήταν σύμμαχος της Χαλκίδας στον πόλεμο του Ληλαντίου πεδίου, και πιθανόν η προώθησή της στη Δύση, να έγινε κατόπιν συμφωνίας με την κυρίαρχη αποικιακή δύναμη. Σην Κέρκυρα, οι Κορίνθιοι εκδίωξαν Ερετριείς αποίκους.

 Στη Δύση, οι Κορίνθιοι κινήθηκαν στα χνάρια των εμπορικών δρόμων των Χαλκιδέων, αλλά τράβηξαν νοτιότερα και εγκαταστάθηκαν σε μια πλεονεκτικότατη θέση, μεταξύ των υψωμάτων των Επιπολών **(εικ. 107)** και της χερσονήσου του Πλημμυρίου. Η αρχική εγκατάσταση περιορίζονταν στη νήσο Ορτυγία («νήσος των ορτυκιών») **(εικ. 108)**, που διέθετε άφθονες πηγές νερού και δύο όρμους. Αργότερα, η πόλη επεκτάθηκε απέναντι, στα υψώματα των Επιπολών, όπου ιδρύθηκαν τα τρία πολυάνθρωπα προάστιά της, η Αχραδίνη, η Νεάπολη και η Τύχη.

Οικιστής ήταν ο Ηρακλείδης Αρχίας από την Κόρινθο. Πρόκειται στην πραγματικότητα για έναν εκπρόσωπο του γένους των Βακχιάδων, οι οποίοι ήλκυαν την καταγωγή τους από τον Ηρακλή. Κατά τη διάρκεια του ταξιδιού προς δυσμάς, άφησε τον επίσης Ηρακλείδη Χερσικράτη με ένα τμήμα αποίκων, για να ιδρύσει την Κέρκυρα. Ο Αρχίας συνάντησε Μεγαρείς και άλλους Δωριείς στο ακρωτήριο Ζεφύριον, και τους ενέταξε στο σώμα των αποίκων.

Ενδέχεται πάντως της κορινθιακής εγκατάστασης να είχε προηγηθεί άλλη, εευβοϊκή, αν ακολουθήσει κανείς την παράδοση του Φιλίστου που τοποθετεί την ίδρυση της πόλης κατά το 756 π.Χ. Γεγονός είναι ότι ευβοϊκή «προ-αποικιακή» κεραμική έχει βρεθεί σε οικισμό αυτοχθόνων στην Ορτυγία, αλλά και στο γειτονικό Castellucio.

Από την αρχή, οι Συρακούσες αναδεικνύονται σε μια εξαιρετικά σημαντική πόλη, όπως μαρτυρά η απαρχή της μνημειακής αρχιτεκτονικής εκεί, στις αρχές του 6ου αι., αλλά και η σημαντική αρχή που ίδρυσαν οι τύραννοι της πόλης επί των άλλων σικελικών και κατω-ιταλιώτικων πόλεων κατά τον 5ο και 4ο αι. π.Χ. Η ακμή της πόλης ανάγεται στον 4ο αι., όταν ο τύραννος Διονύσιος ο 1ος, ουσιαστικά κατέλαβε όλη την Ελληνική Σικελία, τμήμα της Κάτω Ιταλίας και ίδρυσε αποικίες στην Αδριατική θάλασσα και στην Ιλλυρική ακτή. Αίτια του πλουτισμού της πόλης θεωρούνται η μεγάλη ανάπτυξη του εμπορίου και η πλούσια γεωργική παραγωγή. Η άρχουσα τάξη ήταν οι γάμοροι, απόγονοι των πρώτων αποίκων από την Τενέα, ένα χωριό της Κορίνθου απ’όπου προήλθε το μεγαλύτερο μέρος των αποίκων.

Οι Συρακούσιοι ίδρυσαν αποικίες κατά την αρχαϊκή περίοδο, τις Άκρες **(εικ. 109)**, τις Κασμένες **(εικ. 110),** την Έλωρο **(εικ. 111)** και την Καμάρινα **(εικ. 112-113)**, προσπαθώντας ταυτόχρονα να προεκτείνουν την κυριαρχία τους εις βάρος της Γέλας και να ελέγξουν τους αυτόχθονες. Ουσιαστικά πρόκειται για θυγατρικές πόλεις, οι οποίες ελέγχονταν από την μητρόπολη. Η ίδρυσή τους έγινε δυνατή μόνον μετά την καταστροφή του ισχυρού οχυρού οικισμού των αυτοχθόνων στην θέση Pantalica. Μόνον η Καμάρινα αναδείχθηκε ως πραγματική πόλη, με τις άλλες τρεις να παραμένουν απλά οχυρά. Η χρονολογία ίδρυσης της Ελώρου παραμένει άγνωστη. Οι Άκρες (Palazzuolo Acreide) ιδρύθηκαν 70 χρόνια μετά τις Συρακούσες (664 π.Χ.), οι Κασμένες μετά από 20 χρόνια (644 π.Χ.) και η Καμάρινα γύρω στο 598 π.Χ. Η τελευταία καταστράφηκε από τους ίδιους τους Συρακουσίους το 553 π.Χ., επειδή θεωρήθηκε ότι συμμάχησε με τους Σικελούς σε πόλεμο κατά της μητρόπολης. Ο Ιπποκράτης της Γέλας ανοικοδόμησε την περιοχή το 492 π.Χ., αλλά το 484 την κατέστρεψαν και πάλι οι Συρακούσιοι. Ξανακτίστηκε για Τρίτη φορά το 461 με πρωτοβουλία της Γέλας. Καταστράφηκε ολοσχερώς από τους Καρχηδονίους στα τέλη του 5ου αι. π.Χ. Στη σφαίρα επιρροής της περιλαμβάνεται και η Μοργαντίνη **(εικ. 114)**. Στα χρόνια της ακμής της, στον 5ο αι., η πόλη είχε τείχος 7 χλμ., και φαίνεται ότι πλούτισε από την νευραλγική της θέση ως μεθοριακής πόλης μεταξύ Γέλας και Συρακουσών.

**Ε. Μέγαρα Υβλαία και Σελινούς**

 Τα Μέγαρα Υβλαία **(εικ. 87)** ιδρύθηκαν το 728 π.Χ. σύμφωνα με του Θουκυδίδη, ή, σύμφωνα με την άποψη του Εφόρου, πριν τις Συρακούσες. Οικιστής είναι ο Λάμις, ο οποίος αρχικά κατοίκισε μια περιοχή που ονομάζεται Τρώτιλος. Ύστερα μεταφέρθηκε στους Λεοντίνους, απ’όπου οι Μεγαρείς εκδιώχθηκαν από τους Χαλκιδείς, αφού πρώτα συμμετείχαν στην ίδρυση της πόλης και στην αντιμετώπιση των αυτοχθόνων, και τέλος ίδρυσε την Θάψο, όπου και πέθανε. Και από εκεί όμως εκδιώχθησαν οι Μεγαρείς, και τελικά κατέφυγαν στα Μέγαρα Υβλαία, όπου τους παραχώρησε γή ο Ύβλωνας, ο βασιλιάς των Σικελών. Τα Μέγαρα στάθηκαν στο πλευρό των Ερετριέων στον πόλεμο του Ληλαντίου πεδίου, και ίσως αυτό να στάθηκε η αιτία που εκδιώχθησαν οι Μεγαρείς από τους Λεοντίνους.

 Η πόλη κατοικήθηκε για 245 έτη περίπου. Καταστράφηκε από τον Γέλωνα των Συρακουσών το 484 π.Χ. και δεν ξανακατοικήθηκε πριν την ελληνιστική περίοδο. Οι πλούσιοι κάτοικοί της μεταφέρθηκαν στις Συρακούσες, ενώ οι φτωχοί πουλήθηκαν ως δούλοι μακριά από την Σικελία.

Η θέση της πόλης, στην βόρεια ακτή του κόλπου Augusta, μολονότι δεν είχε λιμάνι, ήλεγχε μια εξαιρετικά εύφορη πεδιάδα. Το γεγονός όμως ότι η πόλη βρέθηκε μεταξύ Λεοντίνων και Συρακουσών, καθόρισε τη μελλοντική μοίρα της και την περιόρισε σε δευτερεύοντα ρόλο. Η ανασκαφική της πάντως ιστορία την τοποθετεί στην κορυφή των πόλεων της Σικελίας, καθώς έχει ανασκαφεί σε μεγάλο βαθμό ο οικιστικός της ιστός και τα μνημεία της αγοράς. Η άποψη ότι προϋπήρχε σικελική πόλη με το όνομα Ύβλα, δεν επιβεβαιώνεται ανασκαφικά, αφού τα Μέγαρα ιδρύονται σε παρθένο έδαφος.

Οι Μεγαρείς ίδρυσαν τον Σελινούντα **(εικ. 115)** ως το δυτικότερο άκρο εξάπλωσης του Ελληνισμού στην Σικελία. Η πόλη, αντίθετα με την μητρόπολή της, έγινε πολύ πλούσια, λόγω της στρατηγικής θέσης της μεταξύ Καρχηδονίων και Ελλήνων, και ήταν από τις πρώτες που έκοψαν νόμισμα. Ο Θουκυδίδης αναφέρει ότι ο Σελινούς κτίστηκε από Μεγαρείς της Σικελίας με οικιστή τον Πάμιλλο, εκατό χρόνια μετά την ίδρυση των Μεγάρων Υβλαίων, το 628 π.Χ. Αργότερα ενισχύθηκε με αποικείς από τα Μέγαρα της Ελλάδας. Αντίθετα, ο Διόδωρος αναφέρει ότι οι Καρχηδόνιοι κατέστρεψαν την πόλη το 408 π.Χ, 242 έτη μετά την ίδρυσή της, ανεβάζοντας τη χρονολογία στο 650 π.Χ. Υπάρχει διχογνωμία για το ποια είναι η πραγματική ημερομηνία. Η πόλη γρήγορα ακολούθησε επεκτατική πολιτική απέναντι στους αυτόχθονες Ελύμους και Σικανούς, με σκοπό την εδραίωση όλο και μεγαλύτερης επικράτειας. Σύντομα θα βρεθεί σε ανταγωνισμό με τον Ακράγαντα, ο οποίος θα κυριαρχήσει στην θυγατρική αποικία του Σελινούντα, την Ηράκλεια Μινώα. Το 480 π.Χ, οι Σελινούντιοι θα συμμαχήσουν με τους Καρχηδονίους στην μάχη της Ιμέρας και θα βρεθούν στο στρατόπεδο των ηττημένων, κάτι που είχε επιπτώσεις στην ανάπτυξη της πόλης. Το 409 π.Χ., θα καταστραφεί από τους Καρχηδονίους και θα ξανακτιστεί ως καρχηδονιακό φρούριο.

Η πόλη κτίζεται σε μια πεδινή περιοχή εν μέσω δύο λόφων, μεταξύ δύο ποταμών. Τα αρχαία λιμάνια έχουν σήμερα καλυφθεί από την ξηρά. Το νότιο τμήμα κατοικήθηκε αρχικά, ενώ στη συνέχεια μετατράπηκε σε ακρόπολη με θρησκευτικό και διοικητικό χαρακτήρα, όταν η πόλη επεκτάθηκε στο βόρειο τμήμα των λόφων.

**2.3. Αποικίες στην Κάτω Ιταλία**

**Α. Οι αχαϊκές αποικίες**

 Η Σύβαρις **(εικ. 116)** είναι πιθανόν η αρχαιότερη αποικία των Αχαιών στην ιωνική ακτή της Κάτω Ιταλίας. Σύμφωνα με μια παράδοση ιδρύεται το 709 π.Χ., άλλες πηγές όμως ανεβάζουν αυτή τη χρονολογία στο 720 π.Χ. Οικιστής της ήταν ο Ις από την Ελίκη της Αχαϊας. Βρίσκονταν μεταξύ δύο ποταμών, του Σύβαρη και του Κράθη. Ήλεγχε πολύ εύφορα εδάφη, κατάλληλα για την αγροτική καλλιέργεια στα πεδινά, την αμπελουργία και την ελαιοκαλλιέργεια στις παρυφές των ορέων, αλλά και την εκτροφή βοοειδών, που ήταν και το έμβλημα της πόλης, και η σημαντικότερη πηγή του πλούτου της. Σημαντικότατος επίσης παράγοντας της ακμής της ήταν η προνομιακή σχέση με την Μίλητο, που της επέτρεπε να λειτουργεί διαμεσολαβητικά στο εμπόριο της τελευταίας με την Τυρρηνική θάλασσα. Οι αρχαίες πηγές αποδίδουν την ακμή της και στο γεγονός ότι μόνη απ΄όλες τις αποικίες, η Σύβαρις δέχτηκε όλους τους αυτόχθονες ως κατοίκους – πολίτες με δικαιώματα.

Στη μέγιστη ακμή της, η Σύβαρις είχε υπό την κυριαρχία της 25 πόλεις και τέσσερις λαούς. Τα τείχη της είχαν συνολικό μήκος 9 χλμ., και περιέκλειαν μια περιοχή 500 εκταρίων. Στην τελική μάχη της, μπόρεσε να παρατάξει τον αριθμό των 300.000 ανδρών, που μάλλον είναι υπερβολή των πηγών. Οι κάτοικοί της ήταν φημισμένοι για την τρυφή τους. Η ήττα των Συβαριτών από τους Κροτωνιάτες το 510 π.Χ. οδήγησε και στον αφανισμό της πόλης, που παρά τις μετέπειτα προσπάθειες επανίδρυσής της, θα αντικατασταθεί τελικά από τους Θουρίους, το 444 π.Χ.

Ο Κρότωνας ιδρύεται το 710 π.Χ., από Αχαιούς με οικιστή τον Μύσκελλο από την Ρίπη, κοντά στον ποταμό Έσαρο. Σύμφωνα με τον Αντίοχο, τον βοήθησε ο Αρχίας που έπλεε προς τις Συρακούσες, ενώ άλλες πηγές συνδέουν την ίδρυση της πόλης με αυτή του Τάραντα. Αναφέρεται οικισμός Ιαπύγων στη θέση της Ελληνικής πόλης που θα εκδιώχθησαν βίαια. Η δόξα της πόλης οφείλεται στους Πυθαγόρειους που την διοίκησαν για μεγάλο διάστημα, και τους περίφημους αθλητές της, όπως ο Μίλωνας. Στα μέσα του 6ου αι., η πόλη υποτάσσεται στους Λοκρούς, μετά τη μάχη της Σάγρας, όμως σύντομα θα ανανήψει και θα κατανικήσει την Σύβαρη, αποκτώντας πλέον την προνομιακή θέση της αχαϊκής σφαίρας, ως το 450 π.Χ. περίπου. Με άξονα τις δορυφορικές πόλεις και θυγατρικές αποικίες όπως η Σκυλλάκη, η Καυλωνία **(εικ. 117)**, η Πετέλλια και η Τερίνα, ήλεγχε μια μεγάλη περιοχή από τον ιωνικό κόλπο ως την τυρρηνική θάλασσα.

Η θέση της πόλης, αν και λιγότερο στρατηγική από της Σύβαρης, επιτρέπει ένα σχετικό έλεγχο του εμπορίου, ενώ και τα εδάφη της, χωρίς να είναι υπερβολικά πλούσια, αρκούσαν για την ευημερία της. Ο Κρότων ελέγχει το ιερό της Ήρας Λακινίας στο Capo Colonna, θέση ιερή για όλους τους Έλληνες της Σικελίας **(εικ. 118)**.

Το Μεταπόντιον **(εικ. 119)** βρίσκεται στα 50 χλμ. ΝΔ του Τάραντα. Η αποικία δεν είχε λιμάνι. Βασίζονταν στα εξαιρετικά εύφορα εδάφη της, που περικλείονταν εντός δύο ποταμών (Basento και Bradano) και αποτελούσε το όριο της αρχικής Ιταλίας. Η παράδοση αναφέρει ως χρονολογία της ίδρυσής της το 773 π.Χ., χρονολογία που κρίνεται υπερβολικά υψηλή. Ιστορικές πηγές τοποθετούν την ίδρυσή της μετά τη Σύβαρι και τον Τάραντα και πριν τη Σίριδα, στα τέλη του 8ου ή στις αρχές του 7ου αι. π.Χ. Κίνητρο της ίδρυσης αναφέρεται ο ανταγωνισμός Σύβαρης και Τάραντα. Οι Συβαρίτες λοιπόν υπέδειξαν τη θέση στους Αχαιούς, ώστε να ελέγξουν τη δύναμη των Λακώνων του Τάραντα. Η πόλη ήταν εξαιρετικά πλούσια, λόγω της γεωγραφικής της θέσης στο σημείο συνάντησης μιας σειράς εμπορικών δρόμων που συνέδεαν την ενδοχώρα με τα παράλια. Θα βρεθεί σύντομα σε ανταγωνισμό με την Σίριδα, την οποία, σε συμμαχία με τον Κρότωνα και τη Σύβαρη, καταστρέφει στα μέσα περίπου του 6ου αι., ενώ στον 5ο αι., αποτελεί το πρώτο κέντρο παραγωγής ερυθρόμορφης κεραμικής. Στον 4ο αι., η πόλη βρίσκεται υπό την κηδεμονία του Τάραντα και παρακμάζει.

**Β. Ο Τάραντας**

 Ο Τάραντας **(εικ. 120)** ιδρύεται από Σπαρτιάτες υπό τον Φάλανθο στα τέλη του 8ου αι. π.Χ., ή ακριβέστερα το 706 π.Χ. Οι άποικοι δεν ήταν πολίτες με πλήρη δικαιώματα, αλλά οι λεγόμενοι Παρθενίες, γιοί των ειλώτων και των Σπαρτιατισσών που ανδρώθηκαν όταν οι γονείς τους πολεμούσαν τους Μεσσηνίους. Οι Παρθενίες έκαναν στάση που απέτυχε και εκδιώχθησαν από τη Σπάρτη. Στο δρόμο προς τον τελικό τους προορισμό, ο Φάλανθος και οι Παρθενίες θα συνδράμουν τους Αχαιούς που ιδρύουν τον Κρότωνα, στη μάχη κατά των Ιαπύγων.

Στον Τάραντα συνάντησαν, σύμφωνα με τον Αντίοχο των Συρακουσών, Ιάπυγες (αυτοχθόνους), τους οποίους ενσωμάτωσαν, και έτσι ιδρύθηκαν δύο αποικίες, ο Τάρας και το Σατύριον, ακρωτήριο στον όρμο του Αρχιπελάγους, το οποίο αποτέλεσε το επίνειο του Τάραντα. Τόσο το Σατύριον, όσο και το γειτονικό Scoglio del Tonno ήταν θέσεις γνωστές στους Μυκηναίους, τις οποίες είχαν οχυρώσει και καταστήσει σημαντικούς εμπορικούς τους σταθμούς.

 Η θέση του Τάραντα ήταν εξαιρετικής στρατηγικής σημασίας. Ήταν προικισμένη με το ασφαλέστερο λιμάνι της Ιταλίας, πλούσιο σε αλιεία και με έλεγχο στην μοναδική εύφορη πεδιάδα της Απουλήιας. Ο Τάραντας θα γνωρίσει παροιμιώδη ευημερία ήδη από την αρχαϊκή περίοδο, όπως μαρτυρούν οι πλούσιες ταφές με δεκάδες πρωτοκορινθιακά, κορινθιακά, ιωνικά, λακωνικά και αττικά μελανόμορφα αγγεία. Για το λόγο αυτό ο Τάραντας θα υποκύψει τελευταίος στους Ιταλούς, και συγκεκριμένα στους Ρωμαίους, μετά από εξαντλητική πάλη 200 περίπου ετών. Ο 5ος και ο 4ος είναι οι αιώνες της μεγάλης ευημερίας της πόλης, όπως μαρτυρούν τα πλουσιότατα κοσμήματα των τάφων του και το σημαντικό του νομισματικό εργαστήριο.

**2.4. Το αποικιακό φαινόμενο στον 7ο και τον 6ο αι.**

**Α. Γέλα και Ακράγας**

 Η Γέλα **(εικ. 121)**, στην νότια ακτή της Σικελίας, ιδρύεται από Ρόδιους της Λίνδου με αρχηγό τον Αντίφημο και Κρήτες αποίκους με αρχηγό τον Έντιμο. Στην επιχείρηση συντρέχουν και άποικοι από άλλες περιοχές του Αιγαίου, όπως ο πρόγονος του τυράννου Γέλωνα που κατάγονταν από την Τήλο. Άλλες παραδόσεις μιλούν και για Θηραίους και Πελοποννήσιους αποίκους. Σύμφωνα με τον Θουκυδίδη ιδρύθηκε 45 χρόνια μετά τις Συρακούσες, δηλαδή γύρω στο 688 π.Χ., ενώ ο Ευσέβιος ανεβάζει ελαφρά την χρονολογία στο 692-691 π.Χ. Τα αρχαιολογικά δεδομένα επιβεβαιώνουν τις δύο συγγενείς παραδόσεις, καθώς τα πρωϊμότερα ευρήματα χρονολογούνται γύρω στο 700 π.Χ. Παρά τον διττό χαρακτήρα της, η πόλη γρήγορα βρέθηκε υπό ροδιακή κυριαρχία, όπως αποδεικνύει και η ονομασία της ακρόπολής της (Λίνδος), και η λατρεία της Αθηνάς Λινδίας. Η μορφή του Αντιφήμου έχει πιστοποιηθεί αρχαιολογικά, χάρη στην ανεύρεση ενός χρυσού κυπέλλου όπου αναγράφεται το όνομά του.

 Η πόλη βρίσκεται σήμερα στη θέση της μεσαιωνικής Terranova, η οποία μετονομάστηκε πλέον σε Γέλα. Είναι κτισμένη σε μια μακρόστενη πλαγιά παράλληλη προς την ακτή, εφοδιασμένη μ’ένα καλό λιμάνι. Σύντομα άρχισε η επέκταση προς δυσμάς, καταλαμβάνοντας το κομμάτι της ακτής μεταξύ των ποταμών Γέλα και Σάλσο. Στην δε ενδοχώρα, κατά μήκος των δύο υδάτινων δρόμων, η Γέλα επεξέτεινε την χώρα της στα περίφημα Γελώα πεδία, εις βάρος των αυτοχθόνων Σικανών, μετά από σφοδρές συγκρούσεις. Ο ίδιος ο οικιστής, ο Αντίφημος, πολιόρκησε και κατέλαβε την οχυρή ακρόπολη των Σικανών, την Ομφάκη.

 Η ακμή της Γέλας αποκορυφώθηκε στον ύστερο 6ο και τον πρώιμο 5ο αι., όταν ο τύραννός της Γέλων κατόρθωσε να επιβληθεί στις Συρακούσες και να ιδρύσει τη δυναστεία των Δεινομενιδών. Η πόλη της Γέλας υπήρξε για σύντομο χρονικό δια΄στημα αξιόλογη περιφερειακή δύναμη, αλλά παρήκμασε μετά τα μέσα του 5ου αι. π.Χ.

 108 χρόνια μετά την ίδρυση τη Γέλας, περί το 580 π.Χ., οι κάτοικοι της πόλης επεξετάθηκαν ακόμη περισσότερο προς δυσμάς, ιδρύοντας την πόλη του Ακράγαντα **(εικ. 122)**, στην νότια ακτή της Σικελίας, στο σημερινό Agrigento. Διάφορες πηγές προσδίδουν ένα παρελθόν στην πόλη, αποδίδοντας στους «βασιλείς» Εμμενίδες ροδιακή καταγωγή.

Η πόλη βρίσκεται μεταξύ του Σελινούντα και της Γέλας, και πολύ κοντα στην Ηράκλεια Μινώα, την αποικία των Σελινουντίων που αργότερα ελέγχει. Η θέση είναι εφοδιασμένη με άφθονο νερό, χάρη στον παρακείμενο ποταμό Ακράγαντα. Σύντομα, θα ανεξαρτητοποιηθεί από την μητρόπολη, και θα επεκτείνει την επικράτειά της, υπό τον τύραννο Φάλαρι αρχικά, και υπό την δυναστεία των Εμμενιδών κατόπιν. Σε διαρκή ανταγωνισμό με τον Σελινούντα, ο Ακράγας θα σταθεί ως ο δυτικότερος υπερασπιστής του ελληνισμού απέναντι στους Καρχηδονίους, και θα κοσμηθεί με μερικά από τα σημαντικότερα αρχιτεκτονήματα της Δύσης. Για τον Πίνδαρο, ο Ακράγας ήταν η πιο όμορφη πόλη των θνητών. Η πόλη όμως θα καταστραφεί το 406 π.Χ. από τους Καρχηδονίους, και θα επανιδρυθεί τον 4ο αι., χωρίς όμως να φθάσει το προηγούμενο μεγαλείο της.

**Β. Επιζεφύριοι Λοκροί**

 Η πόλη των Λοκρών **(εικ. 123)** ιδρύεται από αποίκους από την Λοκρίδα στην Κεντρική Ελλάδα στο ακρωτήριο Ζεφύριον στην νότια υπώρεια της Ιταλίας, που δίνει και το προσωνύμιο στην πόλη. Η χρονολογία της ίδρυσης κυμαίνεται στις πηγές μεταξύ 679 και 673 π.Χ. Οι άποικοι αρχικά στάθμευσαν στο ακρωτήριο Ζεφύριον για 3 ή 4 έτη, πριν μεταφερθούν στους Λοκρούς, με τη βοήθεια των Συρακουσίων. Υπάρχουν διάφορες παραδόσεις που συνδέουν τους Λοκρούς με τον Τάραντα και τη Σπάρτη, αλλά αποτελούν μάλλον προϊόν προπαγάνδας. Την πόλη διοικούσαν οι απόγονοι 100 οικογενειών των αρχικών αποίκων, το πολιτευμα ήταν δηλαδή καθαρά αριστοκρατικό. Η πόλη ήταν ήδη υπό τον έλεγχο αυτοχθόνων, οι οποίοι εκδιώχθησαν βίαια. Η αποικία βρίσκεται βορείως του ακρωτηρίου Μπρουτζάνο και νότια του Γκεράτσε Μαρίνα. Είχε τείχη μήκους 7 χλμ., και μεγάλη δύναμη, τόσο στον 6ο αι., όταν κατανίκησε τους Κροτωνιάτες στη Σάγρα, όσο και στον 5ο αι. π.Χ.

Οι Λοκροί, μη δυνάμενοι να επεκταθούν εδαφικά ούτε προς βορράν ούτε προς νότον, στράφηκαν προς την τυρρηνική ακτή, ιδρύοντας μια σειρά αποικών, όπως η Μέδμα, το Μέταυρο και το Ιππώνιον. Στο δεύτερο μισό του 5ου αι. π.Χ. πάντως, τόσο το Ιππώνιον όσο και η Μέδμα αντιτάχθηκαν στη μητρόπολη και την νίκησαν.

**Γ. Σίρις**

Η Σίρις είναι αποικία Κολοφωνίων. Ιδρύεται από αποίκους που διαφεύγουν την κατάληψη της πατρίδας τους από τους Λυδούς, γύρω στο 675 π.Χ., πάνω στον ομώνυμο ποταμό. Το πραγματικό της όνομα ήταν Σίρις-Πολίειον. Κείται μεταξύ Μεταποντίου και Τάραντα, κάτι που οδήγησε σε έντονο ανταγωνισμό για την κυριαρχία της και τελικά οδήγησε στον πρώορο αφανισμό της. Γύρω στα μέσα του 6ου αι., Κρότων, Μεταπόντιον και Σύβαρις συνασπίζονται και καταλαμβάνουν την Σιρίτιδα, η οποία έκτοτε είναι ακατοίκητη. Στην ίδια περιοχή ιδρύεται μετά το 433-432 από τους Ταραντίνους η Ηράκλεια (σημερινό Policoro) **(εικ. 124)**, μετά από μάχη με τους Θουρίους.

**Δ. Ποσειδωνία**

Τελευταία χρονολογικά σημαντική πόλη των Αχαιών στην Κάτω Ιταλία, η Ποσειδωνία **(εικ. 125)** αποτελεί ταυτόχρονα και την πιο γνωστή. Με εξαίρεση τις καμπανικές πόλεις, η Ποσειδωνία είναι το βορειότερο ελληνικό σημείο, εγκατεστημένο εν μέσω αυτοχθόνων Λευκανών και Καμπανών. Βρίσκεται στο νότιο άκρο του κόλπου του Σαλέρνο, περί τα 50 στάδια από τις εκβολές του ποταμού Σίλαρι, που αποτέλεσε το απώτατο άκρο της επικράτειάς της. Ιδρυτές της πόλης ήταν Αχαιοί από την Σύβαρι, ενώ στην ίδρυσή της συμμετείχαν και Δωριείς από την Τροιζήνα, που κατόπιν εκδιώχθηκαν. Η χρονολογία της ίδρυσής της θα πρέπει να τοποθετηθεί γύρω στο 600 π.Χ., εποχή κατά την οποία η Σύβαρις ήλεγχε το εμπόριο από Ανατολάς προς την βόρεια τυρρηνική θάλασσα.

**Ε. Ελέα**

Η Ελέα **(εικ. 126)** ιδρύθηκε από Φωκαείς που, μετά την ήττα στην ναυμαχία της Αλαλίας (540 π.Χ. περίπου), εκκένωσαν την Κορσική και εγκαταστάθηκαν στις ακτές νότια του κόλπου του Σαλέρνο. Βρίσκεται ανάμεσα σε δύο ποταμούς και διέθετε οχυρό λιμάνι και μεγάλη οχυρωμένη ακρόπολη που πρόσφατα ανασκάφηκαν από γερμανούς αρχαιολόγους.

Η πόλη είναι αξιοσημείωτη κυρίως λόγω των μεγάλων φιλοσόφων που υπήρξαν τέκνα της, του Ζήνωνα και του Παρμενίδη, ενώ αξιοσημείωτη είναι η μακροβιότητά της, παρά την μικρή ισχύ της, και η καθολική ανεξαρτησία της απέναντι σε Ποσειδωνιάτες και Λευκανούς. Τελικά, στον 4ο αι., η πόλη θα πέσει στα χέρια των Βρεττίων.

1. West, S., « Nestor’s bewitching cup », *ZPE* 101, 1994, σελ. 9-15 και Faraone, C.Α, « Taking the Nestor’s Cup Inscription seriously », *ClassAnt* 15, 1996, 77-112. [↑](#footnote-ref-1)
2. Coldstream, J.N., «Mixed Marriages at the Frontiers of the Early Greek World», *Oxford Journal of Archaeology* 12, 1993, σελ. 89-107. [↑](#footnote-ref-2)
3. Buchner, G., «Testimonianze epigrafiche semitiche del’VIII secolo a.C. a Pithekoussai», *La Parola del Passato* 33, 1978, 135-147. [↑](#footnote-ref-3)
4. Holloway, R.R. και Holloway, N.D., «Where did the Greeks Learn to Write ?», *Archaeological News* 18, 1993, 1-5. Βλ. όμως παραπάνω, σημ. 10. [↑](#footnote-ref-4)
5. Θουκυδίδης 6.4.5. Τίτος Λίβιος 8, 22.5-6 ˑ Φλέγων των Τράλλεων *FGrHist* 257 F 36. Διονύσιος Αλικ., *Ρωμ. Αρχαιολογία* 7.3 ˑ Στράβων 5.4.4. Fredriksen, M., *Campania*, Rome 1984, 61-77. [↑](#footnote-ref-5)
6. Η χρονολογία 1054 π.Χ. που αναφέρει το χρονικό του Ευσεβίου θεωρείται λανθασμένη: βλ. Dunbabin, Τ., *The Western Greeks*, Oxford 1948, 3, 5, 445 και Fredriksen. Μ., Campania, Rome 1984, 69-72. [↑](#footnote-ref-6)
7. Lutatius, στον Σέρβιο, ad Verg., *Georgica* 4.563 ˑ Ψευδο-Σκύμνος 283-290. Greco, Ε., *Αρχαιολογία της Μεγάλης Ελλάδας*, Θεσσαλονίκη 2001, 47. [↑](#footnote-ref-7)
8. Στράβων 4.5.6 ˑ Διόδωρος Σ. 5.13.2 ˑ Ευσέβιος, σε Ιερώνυμο, 104. [↑](#footnote-ref-8)
9. Coldstream, J.N., *Geometric Greece*, London 1977, 229-232. [↑](#footnote-ref-9)
10. D’Agostino, B., “Euboan Colonisation in the Gulf of Naples”, in Tsetskhladze, G.R. (ed.), *Ancient Greeks West and East*, Leiden 1999, 207-227. [↑](#footnote-ref-10)
11. Heurgon, J., *Capoue Préromaine*, Paris 1942, σελ. 74 και κυρίως Strøm, I., *Problems concerning the origin and early development of the Etruscan Orientalising Style*, Odense 1971. [↑](#footnote-ref-11)
12. Fredriksen, M., “The Etruscans in Campania”, in Ridgway, D., Ridgway, R.S. (eds), *Italy Before the Romans*, London 1979, σελ. 291-293. Για τους τάφους, βλ. Bérard, Cl., *L’hérôon à la porte Ouest*, Eretria 3, Berne 1970. [↑](#footnote-ref-12)
13. Winter, H.C., «The Princely Tombs of the Orientalizing Period in Etruria and *Latium Vetus*», in *Urbanization in the Mediterranean*, Acta Hyperborea 7, Copenhagen 1997, σελ. 423-446. [↑](#footnote-ref-13)